ΓΡΑΠΤΗ ΕΡΩΤΗΣΗ E-0300/98 υποβολή: Leonie van Bladel (UPE) προς το Συμβούλιο (17 Φεβρουαρίου 1998)

Θέμα: Σαφήνεια ως προς τη συμμετοχή της Τουρκίας στην ΕΕ

1. Μπορεί ο πρόεδρος του Συμβουλίου να εγγυηθεί ότι η συμμετοχή της Τουρκίας στην ΕΕ δεν θα υπαχθεί στο ζήτημα της Κύπρου και ότι η αμοιβαία σχέση μεταξύ ΕΕ και Τουρκίας δεν θα εξαρτηθεί από το ζήτημα αυτό;

2. Είναι διατεθειμένος ο πρόεδρος του Συμβουλίου να συνεργασθεί πλήρως ώστε να αρθεί η δέσμευση της υποσχεθείσας ευρωπαϊκής χρηματοδοτικής βοήθειας προς την Τουρκία;

3. Είναι διατεθειμένος ο πρόεδρος του Συμβουλίου να καταστήσει πλήρως σαφές στην Τουρκία τις ευκαιρίες της χώρας για πλήρη συμμετοχή στην Ευρωπαϊκή Ένωση σε περίπτωση που επιδείξει προθυμία για να ικανοποιήσει τα προς τον σκοπό αυτό τεθέντα κριτήρια;

4. Αντιλαμβάνεται ο πρόεδρος του Συμβουλίου ότι η ένταξη της Τουρκίας πρέπει να υπαχθεί στα ίδια κριτήρια τα οποία ισχύουν για άλλες χώρες που πρόκειται να ενταχθούν στην ΕΕ, έχοντας κυρίως υπόψη το γεγονός ότι για μερικές υποψήφιες χώρες, σε ό,τι αφορά την κατάσταση στις φυλακές και τη μεταχείριση των υπόπτων προφυλακισμένων, θα πρέπει να ισχύουν εξίσου τα συνήθη κριτήρια για την τήρηση των ανθρωπίνων δικαιωμάτων και τον σεβασμό του κράτους δικαίου, όπως αυτά ισχύουν στις χώρες της ΕΕ;

Απάντηση (18 Μαΐου 1998)

H στάση της Ευρωπαϊκής Ένωσης έναντι της Τουρκίας καθορίστηκε από το Ευρωπαϊκό Συμβούλιο κατά τη σύνοδό του στο Λουξεμβούργο στις 12 και 13 Δεκεμβρίου 1997. Κατά τη σύνοδο εκείνη, το Ευρωπαϊκό Συμβούλιο επιβεβαίωσε την επιλεξιμότητα της Τουρκίας για προσχώρηση στην Ευρωπαϊκή Ένωση. Η Τουρκία θα κριθεί βάσει των αυτών κριτηρίων με τα άλλα υποψήφια κράτη. Επιπλέον, η συμμετοχή της Τουρκίας στην Ευρωπαϊκή Διάσκεψη θα επιτρέψει στα κράτη μέλη της Ευρωπαϊκής Ένωσης και στην Τουρκία να ενισχύσουν τον διάλογο και τη συνεργασία τους σε τομείς κοινού ενδιαφέροντος. Το Συμβούλιο ευελπιστεί ότι η Τουρκία θα αναθεωρήσει την απόφασή της να μην συμμετάσχει στην Ευρωπαϊκή Διάσκεψη, η εναρκτήρια συνεδρίαση της οποίας πραγματοποιήθηκε στις12 Μαρτίου 1998, και καταβάλλει κάθε προσπάθεια για τον σκοπό αυτό.

Εξάλλου, το Ευρωπαϊκό Συμβούλιο υπενθύμισε ότι η ενίσχυση των δεσμών της Τουρκίας με την Ευρωπαϊκή Ένωση εξαρτάται επίσης από τη συνέχιση των πολιτικών και οικονομικών μεταρρυθμίσεων που έχει αρχίσει το κράτος αυτό καθώς και από άλλους παράγοντες όπως, ιδίως, η υποστήριξη των διαπραγματεύσεων που διεξάγονται υπό την αιγίδα του ΟΗΕ για τον πολιτικό διακανονισμό του Κυπριακού, με βάση τα σχετικά ψηφίσματα του Συμβουλίου Ασφαλείας των Ηνωμένων Εθνών.

Τέλος, το Ευρωπαϊκό Συμβούλιο έκρινε ότι θα πρέπει να καθοριστεί μία στρατηγική προκειμένου να προετοιμασθεί η Τουρκία για την προσχώρηση, με την προσέγγισή της στην Ευρωπαϊκή Ένωση σε όλους τους τομείς. Η στρατηγική αυτή θα πρέπει να συνίσταται σε ανάπτυξη των δυνατοτήτων της Συμφωνίας της Άγκυρας, περαιτέρω εμβάθυνση της τελωνειακής ένωσης, εφαρμογή της χρηματοδοτικής συνεργασίας, προσέγγιση των νομοθεσιών και υιοθέτηση του κεκτημένου της Ένωσης καθώς και συμμετοχή, αποφασιζόμενη κατά περίπτωση, σε ορισμένα προγράμματα και ορισμένους οργανισμούς, κατ'αναλογίαν των προβλεπομένων για τις άλλες υποψήφιες χώρες. Η στρατηγική αυτή θα επανεξετασθεί από το Συμβούλιο Σύνδεσης, ιδίως βάσει του άρθρου 28 της Συμφωνίας Σύνδεσης, λαμβανομένων υπόψη των κριτηρίων της Κοπεγχάγης και της θέσης του Συμβουλίου της 29ης Απριλίου 1997. 'Οσον αφορά τη χρηματοδοτική συνεργασία, η Προεδρία καταβάλλει κάθε δυνατή προσπάθεια ώστε να δημιουργηθούν οι προϋποθέσεις που θα επιτρέψουν την αποδέσμευση του χρηματοδοτικού κανονισμού υπέρ της Τουρκίας.